Bekendstelling: Die voorvader se kleinboet …Die Volkswagen Polo GTi. Foto: Verskaf In 1976 het Volkswagen die “warm luikrug” geskep met die Golf GTi. Dit was ŉ eenvoudige resep. Vat ŉ klein luikrug, gee vir hom meer oemf en beter hantering – en siedaar, toe kon gesinne ook ŉ sportmotor besit. Dié resep is deur verskeie fases oor dekades heen gevolg, en tot VW se eie GTi in die vorm van die Golf III was dalk louwarm, op sy beste – maar beslis nie warm nie. Die IV het dié probleem begin aanpak – en die Golf V was die eerste egte GTi ná die II. Toe kom VW en gee vir ons ŉ Polo GTi. Kenners het mal geword en wou VW kruisig vir toordery. Ons het nou al meer gewoond geraak aan die idee van ŉ Gti-embleem op iets anders as ŉ Golf. VW sê dat daar nooit ŉ Gti-plaatjie op enigiets anders as ŉ luikrug sal wees nie. Net tyd sal bevestig. Wat dan van die allernuutste Polo GTi? Die Volkswagen Polo GTi. Foto: Verskaf Kyk, dié Polo is ŉ wenner. Ek’t nog nie met een motorjoernalis gesels wat nie so dink nie. As mens na die syfers kyk, het VW in Mei 2018 al 1 979 van die goed verkoop. Dit is meer as die twintig kleinste handelsmerke tesame. Hoe verbeter mens die huidige Polo? Maak van hom ŉ GTi. Dié GTi is ŉ 2.0-viersilinderturbopetrol. Dit is nie presies dieselfde enjin as wat in die Golf diens verrig nie. Dié enjin bied 147 kW en 320 Nm wringkrag. Die enjin is gekoppel aan ŉ 6-spoed-DSG-dubbelkoppelaarratkas. Dus, 0 – 100 km/h neem 6.7 sekondes en hy sal aanhou snol tot 237 km/h. In 1976 toe die eerste Polo GT bekendgestel is, was daai syfers nie eens moontlik in ŉ Porsche 911 van daardie tyd nie. Die Polo GTi volg op die kar waarop hy gegrond is. Bougehalte is indrukwekkend en iets waarop ons kan trots wees as Suid-Afrikaners, aangesien die Polo hier in Uitenhage gebou word. My enigste klagte met die Polo is: die deurkaarte se plastiek is te hard vir die hoër modelle in die reeks en ek wil ŉ meer angstige eienskap van dié enjin tussen 5 500 en 6 500 r/min hê. Die Volkswagen Polo GTi. Foto: Verskaf Aan die ander kant van die muntstuk is die Polo lekker ruim, goed gebou – uiters luuks vir ŉ kompakte luikrug, en regtig vinnig. Wat verbaas met die Gti-weergawe is die hantering. Ons het met die bekendstellingsroete Franschhoekpas gery – en glo my, die GTi klou soos bol aan wol. Die DSG-ratkas pas vir my perfek in die GTi, nog meer as in die gewone modelle. Dit is nie moontlik nie, maar sou dit op die opsielys wees, sou ek my GTi met ŉ handrat koop … Volkswagen het al voorheen die Polo so beskikbaar gestel, en amper geen verkoop nie. Polo GTi gaan nie net oor die ontwerp en spoed nie. Daar is ŉ magdom veiligheidstelsels in die GTi. Blindekolwaarskuwing, agterstekruisverkeer-waarskuwing, parkeerhulp, banddruk-waarskuwingstelsel, saam met die gewone ABS en lugsakke wat mens uit ŉ botsing hou – en indien daar wel ŉ ongeluk gebeur, is mens darem beskerm deur die lugsakke. Ek sien daarna uit om meer tyd saam met die Polo GTi deur te bring wanneer ons hom kry om te toets. Dit is beskikbaar teen ŉ baie goeie prys, en bied fantastiese verrigting en genot. Gaan toetsbestuur self een en sien. Die Polo GTi lyk só: Die Polo-reeks word gedek deur ŉ 3 jaar/120 000 km-waarborg en 3 jaar/45 000 km-diensplan. Ons sal met ons indiepteresensie die Polo GTi met sy direkte mededingers vergelyk.